Ministerul Afacerilor Externe(MAE) informează cetăţenii români care se află, tranzitează sau intenţionează să călătorească în Republica Federală Germania că vor fi organizate greve ale însoţitorilor de bord angajaţi ai companiei de zbor Lufthansa, potrivit adevarul.ro.
Mișcările de protest vor avea loc marţi, între orele 4,00 – 23,00, pe Aeroportul Frankfurt am Main, şi miercuri, în acelaşi interval orar, pe Aeroportul Munchen.
Vor fi afectate toate zborurile companiei Lufthansa cu plecare din cele două aeroporturi, precizează MAE, într-un comunicat transmis luni AGERPRES.
Personalul Lufthansa va intra în grevă
Personalul de la sol al companiei aeriene germane Lufthansa va intra în grevă marți, a anunțat duminică sindicatul Verdi, notează Reuters.
Greva este programată să înceapă marți la ora 5 dimineața, ora României, și să se încheie miercuri la ora 8:10 dimineața, a precizat sindicatul. Aeroporturile afectate sunt Frankfurt, Munchen, Hamburg, Berlin, Duesseldorf, Köln și Stuttgart.
Michael Niggemann, membru al consiliului executiv al Lufthansa responsabil pentru resurse umane, a declarat că greva este regretabilă, deoarece transportatorul german a făcut o ofertă "de mare anvergură" în timpul discuțiilor – pe care Verdi a respins-o – și că aceasta va crea neplăceri atât clienților, cât și personalului.